Munaasabaddan oo si rasmi ah loogu kala saxeexday qandaraaska dhismaha ballaadhinta dekedda Berbera, ayaa waxa ka qayb-galay madaxweynaha Jamhuuriyadda Somaliland, Mudane Muuse Biixi Cabdi, ku-xigeenkiisa, Mudane Cabdiraxmaan Cabdilaahi Ismaaciil (Saylici), Madaxweynihii hore ee Somaliland, Mudane Axmed Maxamed Silaanyo, Madaxweyne ku xigeenadii hore, guddoomiyaha shirkadda maal-gelinaysa dekedda Berbera ee Dp World, Mudane Suldan Axmed Bin Sulayem, guddoomiyaha maxkamadda Sare, garyaqaan Aadan Xaaji Cali Axmed, shir-guddoonka goleyaasha guurtida iyo wakiillada, xubno kamid ah golaha wasiirrada, diblomaasiyiin ka socday dalal kala duwan oo adduunka ah, hoggaanka axsaabta qaranka iyo marti-sharaf kale oo aad u tiro badan, waxana madasha laga jeediyey hadallo salka ku haya waxtarka heshiiska lagu ballaadhinayo dekedda Berbera iyo dedaalka ay shirkadda DP World sidii heshiiskaasi u hirgeli lahaa.
Shirkan oo uu guddoominayey madaxweynaha Jamhuuriyadda Somaliland, Mudane Muuse Biixi Cabdi, isla markaana ay goob-joog ka ahaayeen guddoomiyeyaasha xisbiyada UCID iyo WADDANI, Eng. Faysal Cali-waraabe iyo Cabdiraxmaan Maxamed Cabdilaahi (Cirro), saraakiisha ugu sarraysa xisbiga talada KULMIYE iyo xubno wasiirr ah, ayaa sidoo kale lagu cambaareeyey gardarrada iyo daan-daansiga ay dawladda Soomaaliya ka waddo xuduudaha gobolka Sanaag, waxana ay caddeeyeen inay qaran ahaan isku-duubni ku difaacayaan dalka Somaliland.